

### Hospodárska a sociálna rada

### Slovenskej republiky

## Ján Richter

## predseda

## Bratislava 9.12.2019

Číslo záznamu: 66190/2019

**Z Á Z N A M**

**z plenárneho zasadnutia Hospodárskej a sociálnej rady**

**Slovenskej republiky konaného dňa 9.12.2019**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh zákona, ktorým sa mení a dopĺňa zákon č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov

Predkladá: MZ SR

1. Návrh zákona, ktorým sa mení a dopĺňa  zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení zákona č. 221/2019 Z. z. a ktorým sa menia a dopĺňajú niektoré zákony

Predkladá: ÚPVII SR

1. Integrovaný národný energetický a klimatický plán na roky 2021 – 2030

Predkladá: MH SR

1. Rôzne

Rokovanie otvoril a viedol predseda rady pán Richter, ktorý privítal  členov rady.

Sociálni partneri súhlasili s navrhnutým programom.

Pán Machunka za Asociáciu zamestnávateľských zväzov a združení SR požiadal doplniť program o  bod:

Odpočet programového vyhlásenia vlády SR. Predseda rady povedal, že sa vyjadrí v bode rôzne.

**K bodu 1**

Návrh zákona, ktorým sa mení a dopĺňa zákon č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov

Predmetný návrh zákona uviedla ministerka zdravotníctva pani Kalavská.

Stanovisko za KOZ SR predniesla pani Uhlerová, ktorá uviedla, že k predloženému návrhu zákona KOZ SR nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý uviedol, že AZZZ SR nemá k predloženému materiálu pripomienky a odporúča ho na ďalšie legislatívne konanie.

Stanovisko za RÚZ predniesol pán Lelovský, ktorý uviedol, že RÚZ materiál v medzirezortnom pripomienkovom konaní nepripomienkovala. RÚZ berie materiál na vedomie bez pripomienok.

Stanovisko za ZMOS predniesol pán Muška, ktorý uviedol, že ZMOS neuplatňuje k predloženému materiálu pripomienky a odporučil ho na ďalšie legislatívne konanie.

Stanovisko za APZ predniesol pán Beljajev, ktorý uviedol, že APZ berie predložený materiál na vedomie a odporúča ho na ďalšie legislatívne konanie.

**Záver:**

**Rada**

1. **súhlasí s predloženým návrhom zákona bez pripomienok,**
2. **odporúča ho na ďalšie legislatívne konanie.**

**K bodu 2**

Návrh zákona, ktorým sa mení a dopĺňa  zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení zákona č. 221/2019 Z. z. a ktorým sa menia a dopĺňajú niektoré zákony

Predmetný návrh zákona predniesol podpredseda vlády SR pre investície a informatizáciu pán Raši.

Pán Muška za ZMOS položil otázku, či existuje kontrolný mechanizmus ako prijaté opatrenia

fungujú pri pravidle 1x a dosť, aby občan nemusel vyvíjať aktivity na získanie potvrdení. Predkladateľ uviedol, že kontrola je zabezpečená v zmysle zákona o e-governmente, ktorý k tomu zaväzuje, robí sa aj vzdelávanie úradníkov. Pán Muška požiadal, aby bolo zriadené call centrum, ktoré by slúžilo užívateľom aj občanom. Ďalej uviedol, že sú problémy s registrom mimovládnych organizácií, ak neprebehne registrácia, nemôžu mimovládne organizácie dostať dotácie.

Stanovisko za KOZ SR predniesla pani Uhlerová, ktorá uviedla, že k predloženému návrhu zákona KOZ SR nemá pripomienky a odporúča ho na ďalšie legislatívne konanie.

Stanovisko za AZZZ SR predniesol pán Karlubík, ktorý uviedol, že AZZZ SR nemá k predloženému materiálu pripomienky a odporúča ho na ďalšie legislatívne konanie.

Stanovisko za RÚZ predniesol pán Lelovský, ktorý uviedol, že RÚZ materiál v medzirezortnom pripomienkovom konaní pripomienkovala. Pripomienka RÚZ bola v MPK prerokovaná a rozpor odstránený. RÚZ berie materiál na vedomie bez ďalších pripomienok.

Stanovisko za ZMOS predniesol pán Muška, ktorý víta postup navrhnutý v zákone, ako správne nastavený, ale treba zosúladiť kroky s reálnym výkonom. ZMOS neuplatňuje k predloženému materiálu pripomienky a odporučil ho na ďalšie legislatívne konanie.

Stanovisko za APZ predniesol pán Beljajev, ktorý uviedol, že APZ k predmetnému návrhu zákona uplatnila v pripomienkovom konaní dve zásadné pripomienky:

1. pripomienka sa týkala administrácii systému duálneho vzdelávania podľa zákona č. 61/2015 Z. z. o odbornom vzdelávaní a príprave (ďalej len „Zákon o OVP“). Predmetnou pripomienkou sme požadovali, aby stavovské organizácie alebo príslušné profesijné organizácie, ktoré administrujú systém duálneho vzdelávania podľa Zákona o OVP získali prístup do informačných údajov verejnej správy za účelom získania potrebných údajov na ich činnosť (napr. výpis z registra trestov). Na základe informácií poskytnutých predkladateľom návrhu zákona, ktorý pripravuje projekt „Moje dáta“ sme pripomienku prekvalifikovali na obyčajnú.

2. Druhá uplatnená pripomienka sa týkala novelizačného článku k zákonu č. 125/2006 Z. z. o inšpekcii práce a o zmene a doplnení zákona č. 85/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov (ďalej len „ZoIP“), konkrétne novelizovaného ust. § 6 ods. 1 písm. s) ZoIP.

Cieľom uplatnenej pripomienky je jasne zadefinovať moment, kedy má byť fyzická osoba alebo právnická osoba zapísaná do zoznamu fyzických osôb a právnických osôb, ktoré v predchádzajúcich piatich rokoch porušili zákaz nelegálneho zamestnávania (ďalej len „zoznam“), vrátane všetkých zapisovaných údajov v zmysle § 6 ods. 1 písm. s) ZoIP. V tejto súvislosti APZ navrhuje, aby subjekty boli zapisované do zoznamu bezodkladne po nadobudnutí právoplatnosti rozhodnutia o uložení pokuty.

APZ zásadne nesúhlasí so súčasným postupom Národného inšpektorátu práce, ktorý zapisuje subjekty do zoznamu fyzických osôb  a právnických osôb, ktoré v predchádzajúcich 5 rokoch porušili zákaz nelegálneho zamestnávania ešte skôr, ako je právoplatne rozhodnuté o uložení pokuty, t. j. pred skončením správneho konania. Takýto postup NIP je podľa názoru APZ v rozpore so základným princípom správneho konania a tým je princíp prezumpcie neviny. Zásadne odmietame akékoľvek legislatívne návrhy Ministerstva práce, sociálnych vecí a rodiny SR smerujúce k uzákoneniu takého postupu.

Stanovisko APZ podporil aj pán Machunka za AZZZ SR, ktorý uviedol, že je tu Ústava SR a súdy a nemožno zákon postaviť na bezpráví.

Pán Richter sa vyjadril, že MPSVR SR zásadne nesúhlasí s APZ, pretože je v úplnom rozpore so súčasným výkladom účelu a samotným postupom zapisovania do zoznamu nelegálnych zamestnávateľov. V prípade akceptácie návrhu APZ by tak osobám, u ktorých bolo zistené nelegálne zamestnávanie, ale ktorým ešte nebola uložená pokuta, vznikal do nadobudnutia právoplatnosti rozhodnutia o uložení pokuty výrazný časový priestor napríklad na neoprávnené získanie dotácie, príspevku, účasť vo verejnom obstarávaní. Zároveň sa návrh APZ vecne nedotýka novely zákona proti byrokracii.

**Záver:**

**Rada**

1. **nedospela k dohode z dôvodu nesúhlasu APZ,**
2. **KOZ SR, ZMOS, RÚZ a AZZZ SR súhlasili s predloženým návrhom zákona bez pripomienok.**

**K bodu 3**

Integrovaný národný energetický a klimatický plán na roky 2021 – 2030

Predmetný materiál predniesol minister hospodárstva pán Žiga.

Pán Lelovský za RÚZ požiadal, aby boli sprístupnené dáta. Predkladateľ pripomienku akceptoval a bude zapracovaná v materiáli na rokovanie vlády.

Za ZMOS položil otázku pán Muška, či existujú vyčíslené finančné dopady a či sa neuvažuje o vypracovaní finančného akčného plánu. Predkladateľ uviedol, že materiál ide na schvaľovanie do EK a finančný plán bude následne vyčíslený.

Stanovisko za KOZ SR predniesla pani Uhlerová, ktorá uviedla, že k predloženému plánu KOZ SR nemá pripomienky a odporúča ho zobrať na vedomie.

Stanovisko za AZZZ SR predniesol pán Karlubík, ktorý prezentoval pripomienky z písomného stanoviska:

Str. 173

*Pripomienka:*

Vo vete *„Pri projekciách emisií N2O a CH4 v kategóriách 2.B.1 - Výroba amoniaku a vodíka a 2.B.2 - Výroba kyseliny dusičnej bol braný do úvahy trend spotreby zemného plynu v kategórii chemického priemyslu a pri projekciách kyseliny dusičnej sa bral do úvahy trend produktivity v chemickom priemysle, výrobe hnojím a petrochémii.“* navrhujem opraviť emisie na CO2 a N2O.

*Odôvodnenie*

Pravdepodobne ide o preklep. Pri výrobe amoniaku a vodíka vznikajú najmä emisie CO2, pri výrobe kyseliny dusičnej N2O.

Str. 174

*Pripomienka:*

V názve tabuľky 47 doplniť na koniec slová „F-plynov“ alebo vymazať slovo „vrátane“.

*Odôvodnenie*

Názov tabuľky končí slovom „vrátane“ a chýba ďalšia informácia.

*Pripomienka:*

V tabuľke č. 47 opraviť názov „Celkové emisie skleníkových plynov v energetike“ na „Celkové emisie skleníkových plynov v sektore priemyselné procesy“.

*Odôvodnenie*

Tabuľka pojednáva o sektore priemyselných procesov nie energetiky.

*Pripomienka:*

V tabuľke č. 47 opraviť názov „Celkové emisie skleníkových plynov v energetike“ na „Celkové emisie skleníkových plynov v sektore priemyselné procesy“.

*Odôvodnenie*

Hodnota súčtu „(2.A:2.G)“ nie je totožná s hodnotou uvedenou pre sektor 2. Priemyselné procesy.

Str.255

*Pripomienka zásadná:*

Overiť či údaje v tabuľke č. 79 (WAM) pre podsektor 2.B Chemický priemysel sú správne v porovnaní s tab. č. 47 (WEM).

*Odôvodnenie*

Hodnoty WAM za rok 2025 a 2040 sú pre chemický priemysel vyššie ako pre WEM, pričom sa predpokladá znižovanie CO2 pri realizácii scenára WAM, a to zvlášť, ak sa sektor chemické procesy modeloval spolu s projekciami z energetiky, kde je zaznamenaný v modulácii pokles CO2.

*Pripomienka:*

V tabuľke č. 79 opraviť názov „Celkové emisie skleníkových plynov v energetike“ na „Celkové emisie skleníkových plynov v sektore priemyselné procesy“.

*Odôvodnenie*

Tabuľka pojednáva o sektore priemyselných procesov nie energetiky.

*Pripomienka:*

Tabuľka 79., Chemický priemysel: Oproti roku 2017, je v roku 2040 predpoklad zníženia emisií skleníkových plynov o 15%. Úroveň tejto redukcie považuje AZZZ SR za teoreticky reálnu, väčšie znižovanie by bolo pri súčasnej úrovni poznania len čisto teoretické.

Str. 269

*Pripomienka zásadná:*

V tabuľke č. 84 „Nevyhnutné investície v sektore priemyslu“ je pre odvetvie Chemický priemysel v období 2016-2020 uvedená suma 489,76 mil. €. V porovnaní s ostatnými obdobiami táto suma výrazne vyčnieva. AZZZ SR navrhuje uviesť dôvod výrazného odskoku.

*Odôvodnenie*

Odôvodnenie výrazného nepomeru vo výške investície v porovnaní s ostatnými obdobiami.

***Pripomienka zásadná:***

V tabuľke č. 84 „Nevyhnutné investície v sektore priemyslu“ AZZZ SR navrhuje uviesť metódu stanovenia výdavkov na „nevyhnutné investície“ a prehodnotiť výšku investícií pre odvetvie Chemický priemysel v porovnaní s ostatnými odvetviami, napr. strojárstvo, a to aj vo vzťahu k investičným výdavkom pre obdobie 2016-2020.

*Odôvodnenie*

V tabuľke č. 84 „Nevyhnutné investície v sektore priemyslu“ AZZZ SR navrhuje uviesť metódu stanovenia výdavkov na „nevyhnutné investície“ a prehodnotiť výšku investícií pre odvetvie Chemický priemysel v porovnaní s ostatnými odvetviami, napr. strojárstvo, a to aj vo vzťahu k investičným výdavkom pre obdobie 2016-2020.

AZZZ SR súhlasí s predloženým materiálom po zapracovaní uvedených pripomienok. AZZZ SR ponúkla podať pomocnú ruku pri precizovaní materiálu.

Predkladateľ uviedol, že všetky technické pripomienky budú zapracované a obsahové budú s AZZZ SR prediskutované.

Stanovisko za RÚZ predniesol pán Lelovský, ktorý uviedol, že RÚZ berie materiál na vedomie a odporučil ho na ďalšie konanie.

Stanovisko za ZMOS predniesol pán Muška, ktorý uviedol, že ZMOS neuplatňuje k predloženému materiálu pripomienky a odporučil ho zobrať na vedomie.

Stanovisko za APZ predniesol pán Beljajev, ktorý uviedol, že APZ berie materiál na vedomie a odporučil ho na ďalšie konanie.

**Záver:**

**Rada**

1. **berie materiál na vedomie,**
2. **odporúča ho na ďalšie konanie.**

**K bodu 4**

Rôzne

Asociácia zamestnávateľských zväzov a združení SR požiadala doplniť program o  bod:

Odpočet programového vyhlásenia vlády SR. Pán Machunka uviedol, že vláda má priestor, aby odprezentovala svoje výsledky za funkčné obdobie.

Pán Richter uviedol, že na základe informácií z ÚV SR takýto materiál sa zatiaľ nepripravuje, ale on si za svoj rezort odpočet robí. Ak by všetci sociálni partneri požadovali predložiť uvedený materiál môže o tom informovať vládu.

Predseda rady poďakoval prítomným za účasť, za spoluprácu počas celého roka a celého volebného obdobia, zhodnotil fungovanie sociálneho dialógu na pôde HSR SR. A zaželal všetkým príjemné sviatky.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Monika U H L E R O V Á**

podpredsedníčka rady ..............................

za zamestnávateľov

**Roman K A R L U B Í K** ................................

podpredseda rady